એમને જોઈ સ્મિત સાથે અર્યમને કહ્યુઃ ‘મહાદેવી, જેણે કહ્યું હશે કે ઉત્તમ ખેતી, મધ્યમ વેપાર અને કનિષ્ઠ નોકરી, એણે સમજી વિચારીને જ શબ્દો વાપર્યા હશે ! આમ અમે કહેવાઈએ મોટા સરકારી અધિકારી, પણ ઠરવાનું અમારા નસીબમાં લખાયેલું ન હોય ! મંત્રી અમને ધમકાવી શકે, સાંસદ કે ધારાસભ્યના બોલ અમારે ઝીલવા પડે ! અમારો ગુસ્સો અમે પત્ની પર ઠાલવીએ છીએ ! હવે સાંભળ, એક ધારાસભ્યની વાત સાંભળીને તેમનું ધાર્યું કરી ન આપ્યું એટલે મારી પર આક્ષેપો કરી, મારી બદલી કરાવી. આજે જ બદલીનો ઑર્ડર મળ્યો છે ! બિસ્તરા-પોટલા બાંધવા માંડો. સરકારી નોકર કરતાં ઘરનો ઘાટી વધુ સુખી હોય છે ! નોકરને લાત મારી નીકળી જવાની સ્વતંત્રતા તો ખરી !’